**Lanuri de porumb**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Știi lanurile de porumb,

Sfârșitul acela de vară?

Ți-ai rupt rochia

Fugind desculță după o sperietoare de ciori.

Știi lanul de porumb

În care te-am pierdut înainte de a te cunoaște?

Ți-ai peticit rochia cu un porumbel trist

În timp ce eu ascultam

Inima pământului cu urechea dreaptă

Spuneai că auzi un pian în vânt,

Era doar cerul apăsător pe creștetele oamenilor

Care mai voiau să se rotească

Încă odată cu Pământul acesta

Știi lanul acela de porumb în lapte

Numai bun de pieptănat în vânt?

Mulțumesc,

Îmi spuneai,

Trebuia să mă cunoști

Înainte de a privi vara cum cântă

Neîncercănată

Spre sfârșitul prea galben.

Auzi viorile de mătase,

Auzi pianul care se rotește în vânt?

Îl auzi?...